’n Propvol musiekprogram op 20ste US Woordfees - Afrikaanse Musiek Nuus
27 Februarie 2019 27 Februarie 2019 Digitaal
Die 20ste US Woordfees wat vanaf 1 tot 10 Maart op Stellebosch plaasvind se musiekprogram bied weer iets vir elke oor.
Hier’s so ’n paar hoogtepunte:
Konserte in die Coetzenburg Atletiekstadion:
Zoid, Zolani en Kahn
Die 20ste US Woordfees skop op Vrydagaand, 1 Maart, uitbundig af met die plesierige moeder van alle buitelugkonsert-makieties. Vrydagaand neem Karen Zoid, Zolani Mahola en Kahn Morbee van The Parlotones Coetzenburg op horings. Dis jou kans om die president van Zoid Afrika en haar veelsydige repertoire van eie treffers en vindingryke herverbeeldings van ou gunstelinge te beleef saam met Zolani, die ikoniese stem van Freshlyground. Kahn Morbee is die derde element in hierdie wenkombinasie en die gehoor kan, onder meer, uitsien na sy duettreffer saam met Zoid, We Could Be Divine. Dit gaan pop, rock en swaai in ’n nag vol bruisende musiek en verrassings.
Elandré is ’n Afrikaanse musieksensasie met ’n klank iewers tussen country en rock. Hierdie Kleindorpse dromer kom van Dispatch en danksy ’n YouTube-video wat soos ’n veldbrand versprei het, het hy sy eerste platekontrak geteken. Appel – sy regte naam is Christoph Kotzé – is al jare lank ’n liedjieskrywer vir ander musikante, maar nou begin hy sélf naam maak as sanger met treffers soos Lemoene, Kom en lê my neer en Boer loop deur my are.
Die US Jazz Band vier hulle 10de bestaansjaar met ’n groot makietie onder die sterre en ’n rits sangers wat by hul energieke styl pas. Die gewilde, SAFTA-bekroonde Tarryn Lamb, BlackByrd se voorsangeres, word bygestaan deur Mihi-Tuwi Mashangana (van Bombshelter Beast), Anneli Kamfer (van Manouche) en Francis Bowers, wat naam gemaak het in The Voice. Konsertgangers sal op ’n verskeidenheid lekkertes soos Walking on Sunshine, Valerie, Vier woorde, Natural Woman en allerhande Big Band-treffers getrakteer word. Trek gerus jou danstekkies aan.
Lepeltjie vol snare vier snaarinstrumente in tradisionele Suid-Afrikaanse folk en volksmusiek – met die Boesman-boog, banjo, blikviool, akoestiese kitaar en natuurlik die teelepel. Hannes Coetzee (vanKaroo Kitaar Blues-faam) is internasionaal bekend vir sy besonderse manier van kitaar speel met ’n teelepeltjie in sy mond. Frazer Barry (Tribal Echo) is deur Oom Hannes touwys gemaak, maar Frazer het sy eie styl met ’n lepel en banjo ontwikkel. Kom geniet roerende storie-liedjies en warm klanke so inheems soos biltong en beskuit.
Die gesellige vierkant agter die Visuele Kunste-gebou is nie net ’n lekker ontspanne musiekfees-venue nie – dis die plek om van vroeg tot laat te kuier en gesien te word. Bedags gaan daar diskoers, musiek en stand-up wees en snags, soos verlede jaar, vuurwarm jazz.
VORIGE F staan vir Francois én Foto’s van jou
Martin Bester verras met ’n Afrikaanse reggae-enkelsnit! VOLGENDE